Document ID: 32007D0320

DECIZIA COMISIEI
din 22 martie 2007
de constituire a grupului de experți din statele membre în materie de digitalizare și conservare digitală
(2007/320/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât:
(1)
Articolul 157 din tratat trasează Comunității și statelor membre sarcina de a veghea la asigurarea condițiilor necesare competitivității industriei Comunității. În conformitate cu articolul 151, Comunitatea contribuie la înflorirea culturilor statelor membre, respectând diversitatea națională și regională a acestora și punând în evidență, în același timp, moștenirea culturală comună.
(2)
Comunicarea Comisiei „i2010 - O societate informațională europeană pentru creștere și ocuparea forței de muncă” (1) a anunțat o inițiativă-pilot privind bibliotecile digitale.
(3)
Comunicarea Comisiei „i2010: Biblioteci digitale” (2) a lansat o inițiativă privind bibliotecile digitale constând în acțiuni în domeniile digitalizării, accesibilității on-line și conservării digitale a materialului cultural și a informațiilor științifice.
(4)
Recomandarea 2006/585/CE a Comisiei din 24 august 2006 privind digitalizarea și accesibilitatea on-line a materialului cultural și conservarea digitală (3) (denumită în continuare „recomandarea Comisiei”) îndeamnă statele membre să ia măsuri pentru îmbunătățirea politicilor lor în aceste domenii.
(5)
Concluziile Consiliului din 13 noiembrie 2006 privind digitalizarea și accesibilitatea on-line a materialului cultural și conservarea digitală (4) (denumite în continuare „concluziile Consiliului”), invită Comisia să contribuie la o politică de coordonare îmbunătățită în aceste domenii, în special prin crearea unui grup de experți din statele membre.
(6)
În vederea atingerii acestor obiective, Comisia trebuie să recurgă la expertiza unor specialiști din statele membre reuniți în cadrul unui grup consultativ.
(7)
Acest grup ar trebui să contribuie la monitorizarea progresului și la evaluarea impactului punerii în aplicare a recomandării Comisiei și a concluziilor Consiliului. De asemenea, el ar trebui să sprijine coordonarea la nivel european și să facă schimb de informații și bune practici referitoare la politicile statelor membre privind digitalizarea și accesibilitatea on-line a materialului cultural și conservarea digitală.
(8)
Prin urmare, este necesar să se constituie un grup de experți din statele membre în materie de digitalizare și conservare digitală și să se definească sarcinile și structura acestuia.
(9)
Grupul ar trebui să fie compus din reprezentanți ai statelor membre care au competență în domeniul respectiv. Comisia ar trebui să aibă posibilitatea de a invita observatori, în special din alte țări europene și organizații internaționale, sau experți cu competențe specifice referitoare la un subiect care figurează pe ordinea de zi a grupului, pentru a realiza o cooperare europeană eficientă.
(10)
Este necesară definirea unor norme privind divulgarea informației de către membrii grupului, fără a aduce atingere normelor Comisiei privind securitatea, astfel cum sunt menționate în anexa la Decizia 2001/844/CE, CECO, Euratom a Comisiei (5).
(11)
Datele cu caracter personal privind membrii grupului ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).
(12)
Este necesar să se stabilească o perioadă de aplicare a prezentei decizii. Comisia va examina în timp util posibilitatea unei prelungiri,
DECIDE:
Articolul 1
Grupul de experți din statele membre în materie de digitalizare și conservare digitală
Grupul de experți „Grupul de experți din statele membre în materie de digitalizare și conservare digitală”, denumit în continuare „grupul”, se înființează cu efect de la data adoptării prezentei decizii.
Articolul 2
Misiune
Misiunea grupului este:
(a)
de a monitoriza progresul și de a evalua impactul punerii în aplicare a Recomandării Comisiei din 24 august 2006 privind digitalizarea și accesibilitatea on-line a materialului cultural și conservarea digitală și a Concluziilor Consiliului din 13 noiembrie 2006 privind digitalizarea și accesibilitatea on-line a materialului cultural și conservarea digitală;
(b)
de a constitui un forum pentru cooperarea la nivel european între organismele statelor membre și Comisie și de a face schimb de informații și bune practici referitoare la politicile și strategiile statelor membre privind digitalizarea și accesibilitatea on-line a materialului cultural și conservarea digitală.
În vederea îndeplinirii misiunilor menționate anterior, grupul va lua în considerare activitatea desfășurată de alte grupuri înființate de Comisie în domeniul digitalizării și al conservării digitale.
Articolul 3
Consultare
Comisia poate consulta grupul în legătură cu orice aspect legat de digitalizarea și accesibilitatea on-line a materialului cultural și de conservarea digitală.
Articolul 4
Componența - Numirea membrilor
(1) Grupul este compus în mod normal din maximum doi reprezentanți numiți de fiecare stat membru. În situații justificate în mod corespunzător, statele membre pot numi un al treilea reprezentant. Membrii sunt numiți pe baza competenței lor în domeniile digitalizării și accesibilității on-line a materialului cultural și conservării digitale.
(2) Statele membre pot numi membri supleanți pentru membrii grupului în număr egal și în aceleași condiții ca și membrii, pentru a-i înlocui pe membrii care sunt absenți.
(3) Membrii grupului rămân în funcție până la data la care sunt înlocuiți sau până la reînnoirea mandatului lor.
(4) Membrii care nu mai sunt în măsură să contribuie în mod eficient la deliberările grupului, care demisionează sau care nu mai îndeplinesc condițiile prevăzute la alineatul (3) din prezentul articol sau la articolul 287 din tratat, pot fi înlocuiți.
(5) Numele membrilor sunt colectate, prelucrate și publicate în conformitate cu Regulamentul (CE) nr. 45/2001. Numele membrilor sunt publicate pe website-ul al bibliotecilor digitale i2010 (7).
Articolul 5
Mod de funcționare
(1) Grupul este prezidat de către Comisie.
(2) În acord cu Comisia, se pot înființa subgrupuri care să examineze aspecte specifice, pe baza unui mandat stabilit de grup. Aceste subgrupuri se dizolvă de îndată ce mandatele le sunt aduse la îndeplinire.
(3) Reprezentantul Comisiei poate invita observatori, în special din alte țări europene și organizații internaționale, sau experți cu competențe specifice referitoare la un subiect care figurează pe ordinea de zi să participe la deliberările grupului sau ale subgrupului în mod adecvat pentru asigurarea unei cooperări europene eficiente.
(4) Informațiile obținute cu ocazia participării la deliberările grupului sau ale subgrupului nu sunt divulgate în cazul în care, în opinia Comisiei, aceste informații se referă la aspecte confidențiale.
(5) Grupul și subgupurile sale se reunesc în mod normal la sediile Comisiei, în conformitate cu procedurile și programul stabilite de aceasta. Serviciile de secretariat sunt asigurate de Comisie. Alți funcționari din cadrul Comisiei care sunt interesați de lucrări pot participa la reuniunile grupului și ale subgrupurilor sale.
(6) Grupul își stabilește regulamentul de procedură pe baza regulamentului de procedură standard adoptat de Comisie.
(7) Comisia poate publica, în limba originală a documentului în cauză, orice rezumat, concluzie, concluzie parțială sau document de lucru al grupului.
Articolul 6
Cheltuieli aferente întrunirilor
Comisia rambursează cheltuielile de călătorie și, după caz, de ședere suportate de membri, experți și observatori în cadrul activităților grupului în conformitate cu normele Comisiei privind rambursarea cheltuielilor pentru experții externi. Rambursarea cheltuielilor pentru membri se limitează la un expert pentru fiecare stat membru.
Membrii, experții și observatorii nu sunt remunerați pentru serviciile pe care le prestează.
Cheltuielile aferente întrunirilor se rambursează în limitele bugetului anual alocat grupului de către serviciile responsabile ale Comisiei.
Articolul 7
Aplicabilitate
Prezenta decizie se aplică până la 31 decembrie 2010.
Adoptată la Bruxelles, 22 martie 2007.

Labels: 7
12
0
9